Súradnice: 49°17′36″S 21°16′33″V﻿ / ﻿49,29333°S 21,27583°V﻿ / 49.29333; 21.27583

**Mestská radnica** v Bardejove je goticko-renesančná budova postavená uprostred Radničného námestia tohto okresného mesta v Prešovskom kraji.

Po stavebnej a významovej stránke tvorila radnica funkčnú aj ideovú protiváhu farského Chrámu svätého Egídia, bola sídlom mestskej rady, centrom obchodného, spoločenského a kultúrneho života obyvateľov mesta. Z architektonického hľadiska je budova radnice významným dokladom prenikania renesančných výtvarných a architektonických prvkov do doznievajúceho gotického konceptu architektúry.

História výstavby
-----------------

Správa mesta Bardejov prešla počas historického obdobia dlhým vývojom. Pôvodne toto územie i prvotnú slovanskú osadu spravovali cisterciánski mnísi a ich predstavený – prior kláštora. Dôležitým medzníkom vo vývoji mestskej správy bol rok 1376, kedy kráľ Ľudovít I. Veľký z Anjou povýšil osadu na slobodné kráľovské mesto a udelil mu právo voľby richtára a mestskej rady.

Mestská rada sa počas celého 15. storočia schádzala v úradnej miestnosti richtára, ktorá sa nachádzala mimo terajšieho centrálneho námestia.

Koniec 15. storočia priniesol Bardejovu rozkvet hospodárskeho a spoločenského života, čo sa odzrkadlilo i v živote mestskej honorácie. Významné postavenie mesta ako aj potreba reprezentatívnejších priestorov určených pre zasadnutia rady mala zabezpečiť stavba honosnej radnice. Na základe rozhodnutia mestskej rady ju postavili v strede trhového námestia.

V roku 1505 sa začali stavebné práce, ktorými predstavitelia mesta poverili majstra Alexandra. Ten v priebehu roku 1505 postavil prízemie budovy. Na stavbe sa v nasledujúcich rokoch vystriedalo niekoľko stavebných majstrov. Ďalším bol majster Alexius, autor arkiera, okien a portálov (v roku 1508). Majster Ján z Prešova ukončil v nasledujúcom roku prvé poschodie, postavil vysoké štíty a vyzdobil ich kamennými prvkami. Maliarsku výzdobu realizovali miestni majstri Theofil Stanczel v rokoch 1510 – 1511 (maľovanými erbami vyzdobil štíty a v radnej sieni namaľoval výjav *Posledného súdu*) a Matej Grunwald (výmaľba exteriéru). Tým bola budova po stavebnej stránke hotová.

V nasledujúcich rokoch sa práce sústreďovali v interiéroch (zariaďovanie mobiliárom, výzdoba miestností). Tieto práce prevádzali miestni majstri.

V roku 1556 dokončili striešku nad arkierom východnej fasády; v roku 1641 jej rímsu vyzdobil bardejovský maliar Matej Grünwald erbami mesta a krajiny. Ďalšie práce boli na radnici realizované v rokoch 1521, 1563 a 1582 a týkali sa predovšetkým maliarskej výzdoby objektu.

V nasledujúcom období sa na stavbe, akú poznáme dnes, vykonávali zväčša iba reštaurátorské práce; začiatkom 20. storočia bola radnica v rokoch 1904 – 1905 (po predchádzajúcom požiari v roku 1902) upravovaná pre pripravované expozície novovznikajúceho Múzea Šarišskej župy (dnešné Šarišské múzeum).

V 80-tych a 90-tych rokoch 20. storočia prebehla posledná pamiatková obnova.

Opis objektu
------------

Renesančná radnica v Bardejove je dvojpodlažná stavba stojaca blokového charakteru na pravidelnom obdĺžnikovom pôdoryse s dlhšou stranou v smere sever-juh. Charakterizujú ju vysoké bočné štíty sedlovej škridlovej strechy a renesančný arkier na jej východnej strane, sprístupňujúci druhé poschodie. Na štíte severnej fasády sú tri vyrezávané okná a mestský znak. Štít južnej fasády dotvára štvorica okien, hodiny a maľované erby mesta a Uhorska. Na vrchole južného štítu stojí postava legendárneho rytiera Rolanda s halapartňou (dielo majstra Jána z Prešova okolo roku 1509), symbolického ochrancu mestských privilégií. Pôvodná kamenná socha bola v roku 1641 nahradená drevenou pokrytou medeným plechom. Súčasná socha je kópiou a je celá z medeného plechu. Okná na všetkých fasádach majú rovnaké tvary. Oba strešné štíty sú po obvode doplnené skupinami sôch a krabmi – južný štít: lev, muž s bradou, mačka, opica, obchodník s plátnom, severný štít: démon, muž s presýpacími hodinami, drak, kráľ, kamenár a muž s palicou.

Arkier na východnej fasáde
Na juhozápadnom rohu sa zachovali dve duté mestské miery z rokov 1519 a 1620, ktorými sa pri predaji meralo obilie a strukoviny. Sú zdobené mestským erbom a datovaním po obvode.

Architektonicky najbohatšie je členená východná fasáda, ktorej dominuje na stredovú os situovaný drevený, bohato zdobený arkier. V poliach nad a pod oknami obsahuje maľované erby a štíty s monogramami členov mestskej rady. Arkier ukončuje korunná rímsa s reliéfmi. Na východnom štíte je nástenná maľba zobrazujúca anjela držiaceho mestský znak, štít s menom Jakuba Hubera a letopočet 1641. V nadpraží hlavného portálu je nápis *PRIVSQM INCIPIAS CONSULTO*.

Okrem historickej hodnoty je bardejovská radnica cenná i po umeleckej stránke. K jej najcennejším častiam patria architektonické detaily: portály, dekoratívna výzdoba štítov, vstupný arkier, schodisko, nástenné maľby, trámový strop v radnej sieni a maľované značky, erby a nápisy ako aj časť mobiliáru (vzácnou je napr. skriňa na mestské privilégiá).

Interiérová výzdoba dokumentuje význam a dôstojnosť stavby. Každá z miestností radnice vyniká jedinečnou umeleckou výzdobou pozostávajúcou z unikátnych architektonických prvkov – bohato zdobených portálov, klenieb, intarzovaných dvier a výmaľbou.

Najväčšou miestnosťou bola radničná sieň slúžiaca zasadnutiam mestskej rady. Je pokrytá pôvodným bohato polychrómovaným trámovým kazetovým stropom z roku 1508. Počas pamiatkárskeho výskumu radnice v rokoch 1978 – 1979 odkryli v radničnej sieni nástennú maľbu *Posledný súd* z roku 1511, vytvorenú maliarom Theofilom Stanczelom.

Význam pamiatky
---------------

Stavba bardejovskej radnice od svojho počiatku zdôrazňovala navonok význam tohto hornošarišského mesta. Radnica bola sídlom mestskej rady, centrom verejného života obyvateľov mesta. Prízemie budovy plnilo obchodnú funkciu, na poschodí boli miestnosti slúžiace potrebám mestskej rady a mestskej pokladnice.

Napriek prítomnosti niektorých neskorogotických stavebných prvkov, na stavbe radnice sa začali uplatňovať vplyvy nastupujúcej renesancie, na základe čoho je bardejovská radnica považovaná za prvú svetskú stavbu tohto slohu na území Slovenska.

Jej význam z historického a umeleckého hľadiska ocenila i spoločnosť keď ju v roku 1985 zapísala do zoznamu národných kultúrnych pamiatok Slovenska. Ako pamiatka nadregionálneho významu bola radnica spolu s ostatnými pamiatkami historického jadra Bardejova v roku 2000 zapísaná do Zoznamu Svetového dedičstva UNESCO.

Dnes sa historické priestory radnice využívajú ako miestnosti Šarišského múzea, kde je trvalo umiestnená historická expozícia *Bardejov – Slobodné kráľovské mesto*.

Iné projekty
------------

Commons
* Spolupracuj na Commons Commons ponúka multimediálne súbory na tému **Mestská radnica (Bardejov)**

Zdroje
------

* *Slovensko - Kultúra*, Obzor, Bratislava, 1980
* Ľ. Hromadová, R. Hriadelová, *Bardejov*, Tatran, Bratislava, 1977
* A. Frický, *Bardejov, kultúrne pamiatky*, Východoslovenské vydavateľstvo, Košice, 1976
* A. Frický, *Mestské pamiatkové rezervácie na Slovensku*, Osveta, Martin, 1986
* V. Dvořáková a kol. *Bardejov - mestská pamiatková rezervácia*, Slovenský ústav pamiatkovej starostlivosti, Bratislava, 1991, ISBN 80-85128-41-1

| * z
* d
* u
Bardejov |
| --- |
| Samospráva | 
* *Primátor:* Boris Hanuščak (od 1999)
* *Čestní občania*
* *Mestské časti:*
* Bardejov
* Bardejovská Nová Ves
* Dlhá Lúka

 |
| Geografia | Ondavská vrchovina
* Busov
* *Vodstvo:* Topľa
* Šibská voda
* *Chránené územia:*Slatina pod Lieskovcom
 |
| Dejiny | 
* Humanistické gymnázium

 |
| Pamiatky a stavby | 
* Bazilika svätého Egídia
* Evanjelický kostol
* Humanistické gymnázium
* Chrám svätého prepodobného Serafima Sarovského
* Chrám svätých Petra a Pavla
* Kostol svätého Jána Krstiteľa
* Mestské opevnenie
* Radnica
* *Zoznam kultúrnych pamiatok*
* *K:Stavby*
* *K:Kostoly*

 |
| Doprava | 
* *Cestná:*
* I/77
* II/545
* *Železničná:* Železničná stanica Bardejov
* Železničná trať Prešov – Bardejov

 |
| Námestia a ulice | 
* *Námestia:* Radničné námestie
* Námestie SNP
* Námestie armád. gen. Ludvíka Svobodu
* *Zoznam*

 |
| Školy | 
* Gymnázium Leonarda Stöckela
* Spojená škola Juraja Henischa
* Stredná priemyselná škola
* Súkromná stredná odborná škola
* Súkromné gymnázium DSA
* *K:Školy*

 |
| Šport | 
* HK Bardejov
* Mestský futbalový štadión Bardejov
* MHC Bardejov
* Partizán Bardejov
* Partizán Bardejov BŠK (ženy)
* *K:Šport*

 |

| * z
* d
* u
Turistické zaujímavosti Bardejova |
| --- |
| 
* Bazilika svätého Egídia
* Radničné námestie
* Mestská radnica
* Humanistické gymnázium
* Mestské opevnenie
* Šarišské múzeum
* Múzeum ľudovej architektúry v Bardejovských Kúpeľoch
* Bardejovské Kúpele
* Chrám svätých Petra a Pavla
* Evanjelický kostol
* Chrám svätého prepodobného Serafima Sarovského
* Kostol svätého Jána Krstiteľa a kláštor františkánov
* Židovské suburbium

 | Radničné námestie |

| * z
* d
* u
Zoznam vybraných národných kultúrnych pamiatok na Slovensku\* |
| --- |
| Západné Slovensko | 
* Ruiny hradu, Beckov
* Bratislavský hrad s areálom
* Pamätník Slavín s areálom, Bratislava
* Devín, Slovanské hradisko
* Academia Istropolitana, Bratislava
* Evanjelické lýceum, Konventná ul. Bratislava
* Dóm sv. Martina, Bratislava
* Villa rustica, Dúbravka, Bratislava-Dúbravka
* Mohyla gen. M. R. Štefánika, Bradlo
* Červený Kameň, hrad s areálom
* Veľkomoravský dvorec Ducové
* Holíčsky hrad, Holíč
* Rímsky vojenský tábor Leányvár, Iža
* Protiturecká pevnosť, Komárno
* Fortifikačný systém mesta, Komárno
* Kostol sv. Juraja, Kostoľany pod Tríbečom
* Súbor pamiatok k osobnosti Ľudovíta Štúra, Modra
* Pamätný dom - SNR z r. 1848, Myjava
* Hrad a nálezisko staroslovan. osídlenia, Nitra
* Rotunda sv. Juraja, Skalica
* Hradisko Molpír, Smolenice
* Kláštorný komplex pavlínov, Šaštín
* Kaštieľ, Topoľčianky
* Trenčiansky hrad
* Univerzitné budovy, Trnava
* Rodný dom Ľudovíta Štúra, Uhrovec

 | Spišský hradDóm svätej Alžbety a Kostol sv. Michala v KošiciachRotunda svätého Juraja v SkaliciLesná úvraťová železnica vo VychylovkeSlavín v Bratislave |
| Stredné Slovensko | 
* Pamätné miesto SNP, Baláže – Kalište
* Mestský hrad s areálom, Banská Bystrica
* Pamätné budovy SNP, Banská Bystrica
* Mestský hrad v Banskej Štiavnici, Banská Štiavnica
* Banícka a lesnícka akadémia, Banská Štiavnica
* Hradisko Havránok, Bobrovník
* Hrad Bojnice
* Kaštieľ s areálom, Bytča
* Kláštor Benediktínskeho opátstva, Hronský Beňadik
* Mestský hrad s areálom, Kremnica
* Pamätný dom Čierny orol, Liptovský Mikuláš
* Budova Matice slovenskej, Martin
* Národný cintorín, Martin
* Prvá budova SNM, Martin
* Lesná úvraťová železnica - Výchylovka, Nová Bystrica
* Oravský hrad
* Pamiatky černovskej masakry, Ružomberok – Černová
* Súbor pamiatok k osobnosti Andreja Hlinku, Ružomberok
* Strečniansky hrad
* Kaštieľ s areálom, Svätý Anton
* Zvolenský hrad

 |
| Východné Slovensko | 
* Farský kostol sv. Egýdia, Bardejov
* Mestská radnica, Bardejov
* Kaštieľ s areálom, Betliar
* Červený kláštor, kláštor kartuziánov
* Pamätník roľníckej vzbury 1831, Haniska
* Kláštor Premonštrátskeho konventu, Jasov
* Budova Evanjelického lýcea, Kežmarok
* Drevený artikulárny kostol, Kežmarok
* Budova vyhlásenia Košického vlád. programu, Košice
* Dóm sv. Alžbety, Košice
* Krásna Hôrka, hrad
* Farský kostol sv. Jakuba, Levoča
* Solivar s areálom, Prešov
* Evanjelické kolégium, Prešov
* Spišský hrad
* Kaštieľ v Strážkach, mestskej časti Spišskej Belej
* Evanjelický kostol, Štítnik
* Dukelské bojisko a areály cintorínov, Vyšný Komárnik
* Farský kostol sv. Ducha, Žehra

 |
| Celé Slovensko | 
* Východoslovenské drevené kostoly
* Prvé slovenské patronátne gymnáziá
* Stredoveké nástenné maľby

 |
| Hnuteľné NKP | 
* Dielo Majstra Pavla z Levoče
* Historický fond Diecéznej knižnice, Nitra
* Dielo Jána Szilassyho

 |
| \* názvy národných kultúrnych pamiatok ako sú na uvedené na zozname Pamiatkového úradu Slovenskej republiky  |



1. ↑   *Zoznam vybraných národných kultúrnych pamiatok* [online]. Bratislava: Pamiatkový úrad SR. Dostupné online.
2. ↑   *Register nehnuteľných NKP* [online]. Bratislava: Pamiatkový úrad SR. Dostupné online.